હું, નીતિન પટેલ, તને ક્યા નાતે આ પત્ર લખી રહ્યો છુ ? – એવો પ્રશ્ન તને અને મને : બંનેને થાય એ સહજ છે. એનો હાથવગો, કહો કે હોઠવગો ઉત્તર અત્યારે તો એમ આપી શકાય કે નામ વગરની લાગણીને નાતે આ પત્ર લખાય છે. જેમ સ્નેહભાવ વિનાના સમ્બન્ધો હોય છે એમ કેટલાક સમ્બન્ધ વગરના પણ ખાસ સમ્બન્ધો હોય છે ! આપણો પણ કદાચ એવો જ કોઈ સમ્બન્ધ હશે ? ન જાને… નામ પાડી શકાય એવા કોઈ સમ્બન્ધની દિશામાં સમય આપણને લઈ જઈ શકે એમ છે… જો કાળ કઠોર ન બને તો ! આ પણ કેવી વાત ! ખેર, જવા દઈએ એવી વાતો… જે આપણને ઘડે છે છતાં આપણને ગમતી નથી, કદાચ !